因覽狀元節推和詩再和一首
作者：元絳
朝代：宋

paragraphs: 緹籥驚年杪，鈴齋戒夙興。
連空集霙霰，撇席命賓朋。
菌閣盤虛出，箯輿選勝登。
出川方晻藹，縞素競飛騰。
密著珠簾重，低沈粉水澄。
迷藏秦洞穴，刻鏤禹溝塍。
蓬島三番抃，瑶峰四徹繩。
風傳天外籟，湖寫鑑中冰。
銀色三千界，琳臺十二層。
折梅思陸凱，詠絮對王凝。
妬舞輕飄燕，臨書細字繩。
光凌射的鶴，氣壓沃洲鷹。
櫂月谿翁共，歌蘭楚客能。
瓊輈走油壁，練馬頓鉤膺。
澤滲陽膏動，和薰氣燭蒸。
冬權時已正，尺瑞歲將應。
鄙也同民樂，油然弗自勝。
平時陪法從，長憶奉昭陵。
拂旦開金殿，鳴鞘下玉乘。
六花朝服滿，萬歲壽觴稱。
就望堯雲日，賡歌舜股肱。
冰醪霑飫賜，竹唱聽哀矜。
爾後孤蹤遠，頻年老病仍。
兩朝還觀魏，何日見觚稜。